Even Cowgirls Get the Blues

Even Cowgirls Get the Blues on vuonna 1993 ensi-iltansa saanut Gus Van Santin käsikirjoittama ja ohjaama yhdysvaltalainen romanttinen draamakomediaelokuva, jonka suureen näyttelijäkaartiin lukeutuvat muun muassa Uma Thurman, Lorraine Bracco, Angie Dickinson, Noriyuki ”Pat” Morita, Keanu Reeves, John Hurt, Rain Phoenix, Roseanne Arnold, Ed Begley Jr., Crispin Glover, Buck Henry, Carol Kane ja Sean Young. Elokuva perustuu Tom Robbinsin samannimiseen kulttiromaaniin vuodelta 1976.
"Even Cowgirls Get the Blues" sai maailmanensi-iltansa vuoden 1993 Venetsian elokuvajuhlilla ja kilpaili pääkilpailusarjassa, jossa se oli ehdolla parhaan elokuvan Kultaisen leijonan saajaksi. Elokuva julkaistiin elokuvateattereissa toukokuussa 1994. Se oli ilmestyessään taloudellinen floppi ja on saanut kielteisen vastaanoton niin kriitikoilta kuin yleisöltäkin.
Juoni.
Sissy Hankshaw (Uma Thurman) on kaunis nuori nainen, jolla on poikkeuksellisen suuret peukalot. Hän ryhtyy peukalokyytiläiseksi ja saa töitä naisten hygieniatuotteiden mallina. Mainoskuvaukset vievät hänet Rubber Rose -nimiselle tilalle, jonka omistaa pramea ristiinpukeutuja Kreivitär (John Hurt). Tilalla Sissy tapaa joukon omalaatuisia henkilöitä, kuten seurallisen ja kapinallisen lehmitytön nimeltä Bonanza Jellybean (Rain Phoenix).
Tuotanto.
Esituotanto.
"Even Cowgirls Get the Blues" -romaanin filmatisointi oli ollut kehitteillä vuodesta 1977 lähtien. Tuottaja Robert Wunsch palkkasi huhtikuussa 1977 käsikirjoittaja Stephen Gellerin sovittamaan romaanin elokuvaksi, mutta elokuvahanke hyllytettiin. Warner Bros. palkkasi Shelley Duvallin sekä elokuvan käsikirjoittajaksi että pääosanesittäjäksi elokuussa 1980. Elokuvahanke laitettiin jälleen jäihin, kunnes lähes kymmenen vuotta myöhemmin TriStar Pictures kiinnitti Gus Van Santin elokuvan ohjaajaksi toukokuussa 1990. TriStar päätti laittaa elokuvahankkeen tauolle toukokuussa 1992 arvioituaan, että materiaali saattaa olla liian erikoista valtavirtayleisölle. Fine Line Features hankki sittemmin elokuvaoikeudet TriStarilta elokuussa 1992 ja aloitti elokuvan tuotannon.
Kuvaukset.
Elokuvan kuvaukset alkoivat New Yorkissa syyskuussa 1992 ja päättyivät tammikuussa 1993. New Yorkin lisäksi elokuvan kuvauspaikkana oli Oregon, missä sitä kuvattiin Portlandissa, Bendissä, Sistersissä, Terrebonnessa ja John Day Fossil Beds National Monument -kansallismonumentilla.
Musiikki.
Warner Bros. julkaisi elokuvan soundtrack-albumin 22. lokakuuta 1993. Se nousi sijalle 82 Billboard 200 -albumilistalla.
Ensi-ilta ja vastaanotto.
"Even Cowgirls Get the Blues" sai maailmanensi-iltansa Venetsian elokuvajuhlilla 2. syyskuuta 1993. Vajaa pari viikkoa myöhemmin elokuva esitettiin Toronton elokuvajuhlilla 13. syyskuuta 1993. Molemmilla elokuvajuhlilla elokuva sai viileän vastaanoton. Alun perin elokuva oli määrä julkaista 3. marraskuuta 1993, mutta teatterilevittäjä Fine Line Features perui elokuvan julkaisun kolme viikkoa ennen julkaisupäivää antaakseen Van Santille aikaa uudelleenleikata elokuva. Sittemmin elokuva piti julkaista 22. huhtikuuta 1994, mutta Fine Line lykkäsi jälleen julkaisua lähes kuukaudella. Elokuva julkaistiin elokuvateattereissa Yhdysvalloissa 20. toukokuuta 1994, ja se tuotti Pohjois-Amerikassa 1,7 miljoonan dollarin lipputulot.
"Even Cowgirls Get the Blues" on saanut sekä kriitikoilta että yleisöltä kielteisiä arvioita. Rotten Tomatoes -sivuston mukaan 17 prosenttia kriitikoista on antanut elokuvalle myönteisen arvosanan. Keräys perustuu 29 arviointiin, joista viisi on ”tuoreita” ja 24 ”mätiä”. Yli 5 000 käyttäjästä 28 prosenttia on antanut elokuvalle myönteisen arvosanan 2,5/5 keskiarvolla. Metacritic-sivuston mukaan 16 arvostelun perusteella elokuva on saanut 28 pistettä sadasta mahdollisesta. Metacriticin 15 käyttäjää on antanut elokuvalle keskiarvon 6,5/10.